送蘇給事出知太平州
作者：李流謙
朝代：宋

paragraphs: 一代文章有圖籙，天賜之履征九服。
奉牲乞盟走珠玉，吳狂楚僭非此族。
至今人望壇坫尊，風流文采被諸孫。
丈人似是更酷似，大河一派來崑崙。
華途不須移步到，憂國憂君心日老。
匹馬朝行人避驄，短奏宵歸自焚藁。
一朝倦拜青鎖門，分符端欲宣上恩。
再拜願回批敕手，却與疲瘵豐雞豚。
青絲絡頭甘半菽，丈夫出處不碌碌。
我亦昨夜夢山靈，苦喚西歸理松菊。